Høj sol og mere end 25 grader, men nej til badning. Weekendens vejr indbød i høj grad til en tur i bølgen blå, men langs flere strande i Vesthimmerlands Kommune er badegæsterne blevet mødt af skilte, der har advaret mod badning på grund af høje bakteriekoncentrationer. Og det er højst usædvanligt, lyder det fra kommunen i et Facebook-opslag tirsdag eftermiddag. - Det usædvanlige er, at vi har set høje bakteriekoncentrationer på mange strande på samme tid fra nord til syd i kommunen, skriver de blandt andet. Her frarådede man badning: Stistrup strand Illerisøre Hessel Lovns By syd Løgstør Trend Kommunen valgte at fraråde al badning på de seks strand onsdag i sidste uge . Først mandag blev der igen givet grønt lys til badning, da nye prøver viste, at det ikke længere var farligt at bade i vandet. Det er dog stadig uvist, hvorfor man har kunnet måle de høje bakteriekoncentrationer langs strandene. - Vi er fra kommunens side meget interesserede i at finde ud af, hvad det skyldes, skriver kommunen. Har flere teorier På kommunens Facebook-side har flere borgere spekuleret i, om sidste uges skybrud har fået kommunens to rensningsanlæg til at løbe over og dermed sende bakterieholdigt spildevand ud i Limfjorden og Hvalpsund. Kommunen skriver, at man i forbindelse med de seneste skybrud har registreret to mindre overløb i Løgstør by. - Udledningen blev dog fortyndet mange gange, og vindretningen var i vest. Vi vurderer det derfor meget usandsynligt, at det skulle være årsag til de forhøjede bakterieniveauer alle steder, konkluderer kommunen. Derudover påpeger kommunen, at "alle byer langs kysten er separatkloakerede." Kommunen spekulerer også i, om tørken kan have spillet en rolle. - (Tørken har gjort, red.) jorden dårlig til at absorbere de store mængder regnvand, der er strømmet mere direkte ud i vandløb og dræn. Det afstrømmende vand kan have taget bakterier med sig, skriver kommunen. Vesthimmerlands Kommune er nu ved at undersøge, hvor bakterierne kommer fra for på den måde at kunne udelukke nogle forureningskilder.
Kommunen har flere bud på årsagen til den usædvanligt høje koncentration af bakterier, der har lukket flere strande.